กบข.จ่อชงบอร์ดปรับนโยบายลงทุน
หดตราสารหนี้เพิ่มหุ้นทางเลือกหวังกำไรเพิ่มทันทุกเหตุการณ์
20 พ.ย. 2555

หดตราสารหนี้เพิ่มหุ้นทางเลือกหวังกำไรเพิ่มทันทุกเหตุการณ์ 
กบข. เสนอบอร์ด ธ.ค.นี้ ขอปรับสูตรลงทุนจากตราสารหนี้ไม่น้อยกว่า 60% เพิ่มตราสารทุนลงทุนทางเลือก สร้างผลตอบแทนที่ดีขึ้น 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า กบข.ได้ทบทวนแผนการจัดสรรลงทุนระยะยาว (SAA) ใหม่ โดยจะลดเพดานการลงทุนในตราสารหนี้ให้ต่ำกว่าที่กำหนดไว้ 60% และปรับปรุงหลักคิดในการลงทุนมาเป็นจัดกลุ่มตามบทบาทของหลักทรัพย์ในแต่ละช่วงวงจรเศรษฐกิจ 
กบข. แบ่งการลงทุนเป็น 4 กลุ่มด้วยกัน 1.กลุ่มลงทุนแบบปลอดภัย เช่น พันธบัตรทั้งระยะสั้นและยาว 2.กลุ่มลงทุนที่รับมือกับเงินเฟ้อ เช่น สินค้าโภคภัณฑ์ 3.กลุ่มหลักทรัพย์เพื่อการเติบโต เช่น หุ้นในประเทศและหุ้นต่างประเทศ และ 4.กลุ่มช่วยกระจายความเสี่ยง ต่างจากเดิมจะกำหนดเพดานการลงทุนตามประเภทสินทรัพย์ เช่น หุ้นหรือตราสารหนี้เท่านั้น
ทั้งนี้ จะนำเรื่องดังกล่าวเข้าเสนอให้คณะกรรมการ กบข. (บอร์ด) พิจารณาในเดือน ธ.ค.นี้ และจะนำเรื่องเสนอให้กระทรวงการคลัง เพื่อขอให้มีการแก้ไขกฎกระทรวง เพราะแนวทาง SAA ใหม่จะลดสัดส่วนการลงทุนในตราสารหนี้ลง และเน้นการลงทุนในหุ้นและสินทรัพย์ทางเลือกอื่นๆ เพิ่มขึ้น 
“SAA ใหม่จะคล่องตัวมากขึ้น สามารถปรับการลงทุนตามวงจรเศรษฐกิจไม่ว่าจะเป็นขาขึ้นหรือขาลง หรือแม้แต่ช่วงเงินเฟ้อสูง ทำให้ กบข.มีความยืดหยุ่นในการลงทุนมากขึ้น หากทำแบบเดิม ภายใน 2 ปี กบข.อาจจะมีปัญหาไม่สามารถบริหารจัดการให้ได้ผลตอบแทนตามที่สมาชิกคาดหวังได้ และ SAA รูปแบบใหม่จะทำให้ กบข.ได้ผลตอบแทนสูงกว่าเดิม” น.ส.โสภาวดี กล่าว 
สาเหตุหลักที่ต้องปรับปรุงแผนการลงทุน เพราะเริ่มเห็นความเสี่ยงหากเศรษฐกิจโลกฟื้นดอกเบี้ยที่ต่ำอยู่ในขณะนี้อาจกลับมาเป็นทิศทางขาขึ้น ราคาของตราสารหนี้จะลดลง ในขณะที่ กบข.ลงทุนในตราสารหนี้สัดส่วนที่สูง เมื่อมีการบันทึกผลลงทุนตามราคาตลาดก็จะเกิดผลขาดทุนได้ ซึ่งทาง กบข.ประเมินว่าดอกเบี้ยจะลดลงอีก 1 ครั้ง ในระดับ 0.250.5% 
นายธีรพงศ์ นิลวรสกุล ผู้อำนวยการอาวุโส ฝ่ายลงทุนทางเลือก กล่าวว่า กบข.มีวงเงินลงทุนโครงสร้างพื้นฐานทั้งในและต่างประเทศรวม 4,000 ล้านบาท โดยได้ลงทุนในส่วนต่างประเทศไปแล้ว 2,200 ล้านบาท และจะลงทุนเพิ่มในยุโรปและอเมริกา 
สำหรับกองทุนอสังหาริมทรัพย์มีวงเงินลงทุนอยู่ 8,000 ล้านบาท จะทยอยลงทุนให้หมดภายใน 3 ปี หวังจะให้ผลตอบแทน 10% โดยได้ลงทุนไปแล้วเป็นกองทุนต่างประเทศ 1,100 ล้านบาท และจะลงทุนภายในสิ้นปีนี้มากกว่า 1 กอง คาดว่าจะเป็นยุโรปและอเมริกา 
นายแมน ชุติชูเดช ผู้อำนวยการอาวุโส ฝ่ายกลยุทธ์การลงทุน กบข. กล่าวว่า กบข.ได้ถือโอกาสเข้าไปเก็บหุ้นในช่วงที่ดัชนีหุ้นปรับตัวลง ปัจจุบันลงทุนหุ้นไทยในสัดส่วน 9% ซึ่งสูงกว่าน้ำหนักที่วางไว้ 8%